చందమామ
చందమామ సుప్రసిద్ధ పిల్లల మాసపత్రిక. పిల్లల పత్రికే అయినా, పెద్దలు కూడా ఇష్టంగా చదివే పత్రిక. 1947 జూలై నెలలో మద్రాసు నుంచి తెలుగు, తమిళ భాషల్లో ప్రారంభమైన చందమామ, ఇప్పుడు 13 భారతీయ భాషల్లోనూ, సింగపూరు, కెనడా, అమెరికా దేశాల్లో రెండు సంచికలతో వెలువడుతోంది.చందమామను బి.నాగిరెడ్డి - చక్రపాణి (వీరు తెలుగు, తమిళ భాషల్లో ఆణిముత్యాలవంటి సినిమాలను నిర్మించిన ప్రముఖ విజయా సంస్థ వ్యవస్థాపకులు కూడా) 1947 జూలైలో ప్రారంభించారు . కేవలం 6 వేల సర్క్యులేషన్ తో మొదలైన చందమామ నేడు 2 లక్షల సర్క్యులేషన్‌తో అలరారుతోందని తెలుస్తోంది. ఇది నిజంగా ఒక అద్భుతం, ఎందుచేతనంటే, చందమామ ప్రకటనలమీద ఒక్క పైసాకూడ ఖర్చు చెయ్యదు. ఈ పత్రికకు 6 - 7 లక్షల సర్క్యులేషన్ సాధించవచ్చని అంచనా. టెలివిజన్, వీడియో ఆటలు, కార్టూన్ నెట్ వర్క్ లూ మొదలైనవి లేని రోజుల్లో, పిల్లలకు ఉన్న ఎంతో వినోదాత్మకమూ, విజ్ణానదాయకమూ అయిన కాలక్షేపం, చందమామ ఒక్కటే. చందమామ ఎప్పుడు వస్తుందా, ఎప్పుడు వస్తుందా అని పిల్లలే కాదు వారి తల్లిదండ్రులూ ఉవ్విళ్ళూరుతుండేవారు. రామాయణ కల్పవృక్షం, వేయి పడగలు వంటి అద్భుత కావ్య రచనలు చేసి జ్ఞానపీఠ పురస్కారం పొందిన ప్రముఖ రచయిత, కవిసామ్రాట్ విశ్వనాధ సత్యనారాయణ "చందమామను నా చేతకూడా చదివిస్తున్నారు, హాయిగా ఉంటుంది, పత్రిక రావడం ఆలస్యమైతే కొట్టువాడితో దెబ్బలాడతా" అని ఒక సందర్భంలో అన్నాడంటే, చందమామ ఎంత ప్రసిద్ధి పొందిందో, పిల్లల, పెద్దల మనస్సుల్లో ఎంత స్థిరనివాసము ఏర్పరచుకుందో మనం అర్థంచేసుకోవచ్చును.
యోగి వేమన విశ్వవిద్యాలయం
రాయల సీమ ప్రజల కోరిక మేరకు ప్రజా కవి యోగి వేమన పేరున యోగి వేమన విశ్వ విద్యాలయమును కడప పట్టణంలో ప్రారంబించారు. ఈ విశ్వవిద్యా లయాం 2006 మార్చి 9వ తేదీన ఏర్పాటైనది. వ్యవస్థాపక వైస్‌ ఛాన్స లర్‌గా ప్రొ|| ఎ. రామచంద్రారెడ్డి అదే ఏడాది నవంబరు 6వ తేదీన బాధ్యతలు స్వీకరించారు.. ఐదు లక్షల చదరపు అడుగుల మేరకు వివిధ రకాల భవన సముదాయాలను నిర్మించారు. మరో 3 లక్షల చదరపు మీటర్ల భవన సముదాయాలు వివిధ దశల్లో నిర్మాణాల్లో ఉన్నాయి. 700 ఎకరాల విస్తీర్ణంలో ప్రస్తుతం ఈ విశ్వవిద్యాలయం ఉంది. 112 కాలేజీలు అను బంధంగా ఉండగా 2013 వ సంవత్సరంలొ 15 వేల మంది విద్యా ర్థులు పరీక్షలు రాశారు. శ్రీకృష్ణ దేవరాయ విశ్వవిద్యా లయం కన్నా ఈ విశ్వవిద్యాలయంలో అధ్యాపకుల సంఖ్య ఎక్కువగా ఉంది. ప్రస్తుతం 123 మంది అధ్యాపకులు, 40 మంది అకాడమిక్‌ కన్సల్టెంట్లు ఉన్నారు. ప్రొద్దుటూరులో ఇంజనీరింగ్‌ కాలేజీని కూడా విశ్వవిద్యాలయం నిర్వహిస్తోంది. 21వ గురుకులాన్ని కూడా తమ ఆధీనంలోకి తీసుకుంది. వివిధ వృత్తి విద్యా కోర్సులను రాబోయే సంవత్సరాల్లో ప్రవేశపెట్టాలని యోచి స్తోంది.